ไอเอ็นจีส่งทริกเกอร์ฟันด์ลุยหุ้นไทยต่อ
บลจ.ไอเอ็นจี คลอดกองทุนทริกเกอร์ฟันด์กองที่ 6 ลงทุนหุ้นไทย ตั้งเป้ากำไร 10%
19 มิ.ย. 2555

บลจ.ไอเอ็นจี คลอดกองทุนทริกเกอร์ฟันด์กองที่ 6 ลงทุนหุ้นไทย ตั้งเป้ากำไร 10% 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บริษัทเตรียมเสนอขายกองทุนเปิด ไอเอ็นจี ไทย ทริกเกอร์ 10% (6) ระหว่างวันที่ 20 - 27 มิ.ย.2555 จองซื้อขั้นต่ำ 2,000 บาท มีนโยบายลงทุนในหุ้นไทยที่มีปัจจัยพื้นฐานดี แนวโน้มการเติบโตสูงและเน้นการใช้เทคนิคเรื่องการเข้า-ออกตลาดในจังหวะที่เหมาะสม เพื่อสร้างผลตอบแทนจากการลงทุนตามเป้าหมาย 
ทั้งนี้ เมื่อมูลค่าหน่วยลงทุนสุทธิ (NAV) เพิ่มขึ้นจากราคาเสนอขายครั้งแรกที่ 10 บาท ไปอยู่ที่ 11.00 บาทต่อหน่วย ณ วันใดวันหนึ่ง กองทุนก็จะรับซื้อคืนหน่วยลงทุนโดยอัตโนมัติทั้งหมดพร้อมเลิกกองทุน โดยกองทุนมีจุดเด่นคือ เป็นกองทุนผสมแบบไม่กำหนดสัดส่วนการลงทุนในหุ้น ผู้จัดการกองทุนสามารถปรับลดสัดส่วนการลงทุนได้ตามความเหมาะสมกับสภาพตลาด
นายจุมพล กล่าวว่า หลังจากการเลือกตั้งในกรีซมีความชัดเจนมากขึ้น โดยพรรคที่มีแนวโน้มได้คะแนนเสียงสูงสุดเป็นพรรคที่สนับสนุนนโยบายรัดเข็มขัด ทำให้เชื่อว่ากรีซจะยังคงสถานะในยูโรโซนต่อไปและยังคงจะได้รับความช่วยเหลือทางการเงิน ซึ่งจะทำให้การแก้ปัญหาวิกฤติเศรษฐกิจของกรีซผ่อนคลายลง ประกอบกับมีความเป็นไปได้ที่กลุ่มสหภาพยุโรป (จี-20) จะมีมาตรการกระตุ้นเศรษฐกิจ รวมถึงธนาคารกลางสหรัฐฯ ส่งสัญญาณที่จะออกมาตรการผ่อนคลายเชิงปริมาณรอบ 3 (QE3) ก็จะเป็นปัจจัยบวกสนับสนุนการปรับตัวเพิ่มขึ้นของตลาดหุ้นทั่วโลก รวมทั้งตลาดหุ้นเอเชียและตลาดหุ้นไทยในระยะต่อไป
นอกจากนี้ตลาดหุ้นไทยมีสัดส่วนราคาต่อกำไรต่อหุ้น(พี/อี) อยู่ระดับต่ำ 11.1 เท่า ซึ่งยังถูกเมื่อเทียบตลาดหุ้นเอเชีย ประกอบกับสำนักวิจัยหลายแห่งได้ปรับเพิ่มเป้าหมายดัชนีหุ้นปีนี้อาจปรับตัวขึ้นสู่ช่วงระดับ 1300 - 1350 จุด ที่พี/อี 13 - 13.5 เท่า เมื่อเทียบกับระดับปัจจุบันยังมีส่วนต่างอีกประมาณ 12% - 16% ทำให้มองว่าเป็นโอกาสของการลงทุนในตลาดหุ้นไทยอีกครั้งหนึ่ง